A NIIF Program terve az 1998 - 2000 évekre

Bálint Lajos, h48bal@ella.hu
NHITI

Az előadás a NIIF Program 1998-2000 közötti időszakra vonatkozó tervet ismerteti röviden. Kitér a Program eddigi eredményeire, a tervet motiváló nemzetközi trendekre és hazai igényekre, az elkövetkező három évre megfogalmazott célokra, valamint a terv teljesítésének feltételrendszerére. Az eredmények közül kiemeli, hogy 1997 végén már mintegy 70.000 Internet hoston keresztül többszázezer felhasznaló vette igénybe a nyugat-europai mércével mérve is színvonalas szolgáltatásokat, kihasználva többek között az EU 4. Keretprogramjának TEN-34 jelű projektje keretében létrehozott nagysebességű hálózathoz a közép-és kelet-európai régióból elsőként történt magyar csatlakozás nyújtotta lehetőségeket. Az előadás hangsúlyozza, hogy a 10 Mbit/s sebességű kapcsolat a beindulást követően csúcsidőben szinte azonnal telitődött forgalommal, ami azt mutatja, hogy az igények messze túlnőnek még az így rendelkezésre álló lehetőségeken is. Fontos, hogy a fejlődés üteme továbbra is az alkalmazók számának évenkénti duplázódásával, a forgalom évenkénti 4-5- szöröződésével legyen jellemezhető, ami a NIIF Program egyébként igen alacsony fajlagos költségeinek évenkénti jelentős - bár a lehetőségek bővüléséhez képest igen kedvezőnek tekinthető, mintegy 30%-os - növekedésével jár. Az előadás szól az Egyesült Államokban és Nyugat-Európában tapasztalható rendkívül intenzív hálózati fejlesztésekről is, melyek az informatika kimagasló nemzetközi prioritását jelezve a hazai fejlesztési tervek egyik mozgatórugóját is jelentik. Ezek tükrében kerülnek ismertetésre a Program következő három évére kidolgozott tervének főbb jellemzői, külön szólva az infrastruktúra (a hálózati konnektívitás), a szolgáltatások, és az alkalmazások fejlesztési céljairól és hangsúlyozva a Program által megvalósított kultúrateremtési misszió, az ismeretek terjesztésének fontosságát. A megvalósításnak (ezen belül a szolgaltatások színttartó fejlesztésének, de legalábbis szintentartásának) a feltételrendszeret illetően az előadás felhívja a figyelmet arra, hogy az elmúlt években a Program alig több, mint feleannyi forrásra támaszkodhatott, mint amennyi az egeszséges fejlődést lehetővé tette volna. Ezert mind a belföldi infrastruktúra, mind az alkalmazások fejlesztése jelentősen elmaradt a kívánatostól. Mindezt figyelembevéve 1998-ban minimálisan 1100 MFt-ra, kedvező esetben viszont még ennél is nagyobb (mintegy 1500 MFt-os) forrásra van szükség a szolgaltatási szint fenntartása, ill. az Európai fejlődéssel való lépéstartás biztosítása érdekében. Ismertetésre kerülnek a következő 3 évre vonatkozó terv három változatban kidolgozott pénzügyi adatai és az egyes változatokhoz tartozóan várható (elérhető) infrastruktúrális adottságok, összevetve azokat az Európai fejlődés várható adataival. Szó lesz arról is, hogy a Program jogi-szervezeti státusza mielőbb rendezendő, egyebek mellett a stabil finanszírozhatóság érdekében is. Végül az előadás kitér az egész ország informatikai fejlődése, többek között a közelgő EU integráció szempontjából is felbecsülhetetlen jelentőségű Program -és a Program keretében rendelkezésre álló infrastruktúra, szolgáltatások és alkalmazások - fontosságára, valamint a továbblépés elmaradásának veszélyeire mind az alkalmazói közösség lehetőségeit, mind pedig az informatika egyre bővülő alkalmazásait és a mindezekkel szoros kapcsolatban álló nemzetközi (elsősorban EU) kapcsolatokat illetően.